চীনামাটির পুতুল

**চীনামাটির পুতুল** হলো এমন একটি পুতুল যা আস্তরণযুক্ত চীনামাটি দিয়ে আংশিকভাবে বা সম্পূর্ণভাবে তৈরি করা হয়। এই নামটি এসেছে চীনামাটিকে উপকরণ হিসেবে বোঝাতে 'চায়না' শব্দটি ব্যবহারের কারণে।  কথ্য ভাষায় 'চায়না ডল' শব্দটি কখনও কখনও যেকোনো চীনামাটি বা বিস্ক পুতুলকে বোঝাতে ব্যবহৃত হয় কিন্তু বিশেষভাবে এটি কেবল আস্তরণযুক্ত পুতুলকেই বোঝায়।

একটি সাধারণ চীনামাটির পুতুলের মাথা চকচকে চীনামাটির তৈরি হয়, যাতে আঁকা ছাঁচের চুল থাকে এবং শরীরটি কাপড় বা পাকাচামড়া দিয়ে তৈরি হয়। এগুলোর আকার ৩০ ইঞ্চির (৭৬ সেমি) বেশি থেকে শুরু করে ১ ইঞ্চি (২.৫ সেমি) পর্যন্ত হয়ে থাকে। অ্যান্টিক চীনামাটির পুতুলগুলো প্রধানত জার্মানিতে তৈরি হতো এবং ১৮৫০ থেকে ১৮৯০ সালের মধ্যে এগুলোর জনপ্রিয়তা তুঙ্গে ছিল। বিরল এবং চমৎকার সজ্জিত অ্যান্টিক চীনামাটির পুতুল সংগ্রাহকদের বাজারে মূল্যবান হতে পারে। বিংশ শতাব্দীর মাঝামাঝি সময় থেকে জাপান এবং মার্কিন যুক্তরাষ্ট্রে বিভিন্ন মানের চীনামাটির পুতুলের প্রতিলিপি তৈরি হতে শুরু করে।

## ইতিহাস

১৮৪০ সালের কাছাকাছি সময় থেকে ১৯৩০-এর দশক পর্যন্ত প্রাচীন চীনামাটির পুতুলগুলি প্রধানত জার্মানিতে তৈরি হতো এবং এদের জনপ্রিয়তা তুঙ্গে ছিল ১৮৫০ থেকে ১৮৯০ সালের মধ্যে। প্রথম দিকের চীনামাটির পুতুলগুলো প্রাপ্তবয়স্ক মহিলাদের আদলে তৈরি হতো এবং সেগুলিকে সমসাময়িক, কেতাদুরস্ত পোশাক পরানো থাকত। এই পুতুলগুলোতে তৎকালীন সময়ের চুলের স্টাইল দেখা যায়: সসেজ কার্ল, ফিতা বা হেডব্যান্ড। প্রায় ১৮৫০ সাল থেকে শিশুসুলভ চীনামাটির পুতুল জনপ্রিয় হতে শুরু করে। ১৮০০-এর দশকের শেষের দিকে সোনালি চুলের চীনামাটির পুতুল বেশি প্রচলিত হয়ে ওঠে।

চীনামাটির পুতুলের মাথা বিপুল পরিমাণে লক্ষ লক্ষ সংখ্যায় তৈরি হতো।  সবচেয়ে বেশি উৎপাদনকারী সংস্থাগুলোর মধ্যে ছিল কেস্টনার; কন্তা অ্যান্ড বোয়েম; আল্ট, বেক অ্যান্ড গটশাল্ক; এবং হার্টউইগ। অন্যান্য জার্মান কোম্পানিগুলোর মধ্যে ছিল ক্লিঙ্গ, কিস্টার, কেপিএম এবং মাইসেন। চীনামাটির পুতুল চেকোস্লোভাকিয়া (শ্লাগেনওয়াল্ড), ডেনমার্ক (রয়্যাল কোপেনহেগেন),  ফ্রান্স (ব্যারোয়া, জ্যাকব পেটিট), পোল্যান্ড (টিয়েলশ) এবং সুইডেনেও (রোরস্ট্র্যান্ড) তৈরি হতো। সবচেয়ে পুরোনো পুতুলগুলো কেস্টনার, কেপিএম, মাইসেন এবং রয়্যাল কোপেনহেগেন দ্বারা তৈরি হয়েছিল বলে জানা যায়।

অপ্রলিপ্ত বিস্ক পুতুলের উৎপাদন ১৮৫০ সালে শুরু হয় এবং ১৯ শতকের শেষের দিকে এগুলো বাজারে তাদের অংশীদারিত্ব বাড়িয়ে তোলে। ১৮৭৩ সালে হার্পারস বাজার চীনামাটির পুতুলকে "পুরোনো ধাঁচের" বলে উল্লেখ করা হয়েছিল, যদিও ২০ শতকের শুরু পর্যন্ত এগুলি তৈরি হতে থাকে।

## বৈশিষ্ট্য

thumb|upright|বিরল ১৮৪০-এর দশকের কেপিএম চীনামাটির পুতুল।
একটি সাধারণ চায়না পুতুলের মাথা সাদা চকচকে চীনামাটির তৈরি হয়, সেখানে চুল এবং মুখের বৈশিষ্ট্যগুলি আঁকা থাকে। এই চকচকে আস্তরণ পুতুলটিকে একটি বৈশিষ্ট্যপূর্ণ উজ্জ্বল চেহারা দেয়। মাথা সাধারণত কাপড় বা পাকাচামড়ার তৈরি শরীরের সাথে সংযুক্ত থাকে, কখনও কখনও হাত ও পাও চীনামাটির তৈরি হয়। কিছু প্রথম দিকের চীনামাটির পুতুলের মাথা পেগ দিয়ে জোড়া লাগানো কাঠের শরীরের উপর বসানো হতো। গ্রাহকদের জন্য শরীর এবং পোশাক তৈরির সুবিধার্থে চীনামাটির পুতুলের অংশবিশেষও বিক্রি করা হতো। কিছু কাপড়ের শরীরযুক্ত চীনামাটির পুতুল ৩০ ইঞ্চি (৭৬ সেমি) এর বেশি লম্বা হতে পারে এবং অন্যগুলি ৩ ইঞ্চি (৭.৫ সেমি) পর্যন্ত ছোট হতে পারে। ফ্রোজেন শার্লট পুতুলের মতো কিছু চীনামাটির পুতুল সম্পূর্ণরূপে চীনামাটি দিয়ে তৈরী করা হতো, এক্ষেত্রে মাথা এবং শরীর কোনো জোড়া ছাড়াই এক খণ্ডেই তৈরি হতো। ফ্রোজেন শার্লট পুতুলগুলো আকারে ২.৫ সেমি (১ ইঞ্চি) থেকে ৪৬ সেমি (১৮ ইঞ্চি) পর্যন্ত হয়ে থাকে।

বিরল এবং চমৎকারভাবে সজ্জিত অ্যান্টিক চীনামাটির পুতুল সংগ্রাহকদের বাজারে মূল্যবান হতে পারে। বেশিরভাগ চীনামাটির পুতুলে কোনো চিহ্ন থাকে না বা শুধুমাত্র একটি সাইজ সংখ্যা দিয়ে চিহ্নিত থাকে।  অল্ট, বেক এবং গটশাল্ক পুতুলগুলিতে কখনও কখনও একটি সাইজ এবং মডেল নম্বর থাকে। ররস্ট্র্যান্ড পুতুলগুলি সাধারণত কাঁধের প্লেটের নীচের সামনের অংশে একটি মডেল অক্ষর এবং সাইজ সংখ্যা দিয়ে চিহ্নিত থাকে। কেপিত্রম, মেইসেন, এবং রয়্যাল কোপেনহেগেনের পণ্যগুলিতে কোম্পানির চিহ্ন থাকে।

প্যারিয়ান পুতুলগুলি চীনামাটির পুতুলের মতোই, কারণ এদের মাথা সাদা, রঙবিহীন চীনামাটির তৈরি, কিন্তু এগুলোতে কোনো চকচকে আস্তরণ থাকে না এবং একটি ম্যাট ফিনিশ থাকে ও সাধারণত সোনালী চুল থাকে। এগুলো একই ধরনের শরীরের ধাঁচযুক্ত হয়। ১৮৬০-এর দশক থেকে ১৮৯০-এর দশক পর্যন্ত এগুলো প্রধানত জার্মানিতে তৈরি হতো।

## প্রতিলিপি

বিংশ শতাব্দীর মাঝামাঝি সময়ে চীনামাটির পুতুলের জনপ্রিয়তা আবার বৃদ্ধি পায় যখন নিউ জার্সির রুথ গিবস এবং ক্যালিফোর্নিয়ার এমা ক্লিয়ার ও মার্ক ফার্মারের মতো অনেক কোম্পানি মার্কিন যুক্তরাষ্ট্রে এগুলোর পুনরুৎপাদন শুরু করে। ১৯৩০-এর দশক থেকে এমা ক্লিয়ার তার উন্নত মানের, নিখুঁতভাবে তৈরি পুনরুৎপাদিত চীনামাটির পুতুলের মাথার জন্য বিখ্যাত হয়ে ওঠেন। তিনি কিছু সম্পূর্ণ মৌলিক, অপ্রতিরূপ পুতুলও তৈরি করেছিলেন, যার মধ্যে জর্জ ওয়াশিংটন এবং মার্থা ওয়াশিংটনের প্রতিকৃতিও ছিল, যা প্রাচীন পুতুলগুলির মতোই একই পদ্ধতিতে তৈরি করা হয়েছিল।

কিছু শৌখিন সংগ্রাহক আসল প্রাচীন চীনামাটির পুতুলের ছাঁচ কিনে বা তৈরি করে কম তাপে পোড়ানো সিরামিক দিয়ে সেগুলোর প্রতিলিপি তৈরি করতেন। সাধারণত এই ঘরে তৈরি সংস্করণগুলো  নিম্নমানের রঙের হয়ে থাকে এবং ত্রুটিপূর্ণ পোড়ানোর কৌশলের কারণে এগুলোর গ্লেজে ফাটল দেখা দিতে পারে। এই ধরনের পুতুলগুলি যে প্রতিলিপি তার আরেকটি লক্ষণ হলো এতে কোনো ব্যক্তির নাম এবং/অথবা তারিখ দিয়ে স্বাক্ষর করা থাকে। প্রাচীন পুতুলগুলোতে সাধারণত এভাবে স্বাক্ষর করা হত না।

বিংশ শতাব্দীতে জাপানে তৈরি এবং বাজারজাত করা চীনামাটির পুতুলের বেশ কয়েকটি মডেল ছিল। এই পুতুলগুলোর মাথাগুলো প্রায়শই মাথার ভেতরে সহজে খুলে যাওয়া স্টিকার দিয়ে চিহ্নিত করা থাকত। এগুলোকে প্রায়শই এদের প্রাচীন জার্মান পূর্বসূরী পুতুলগুলোর সাথে ভুল করা হয়। মার্কিন যুক্তরাষ্ট্রের শ্যাকম্যান, ব্রিন এবং এ এ ইম্পোর্টিং কোম্পানির মতো ব্যবসায়িক সংস্থাগুলি প্রায়শই কিট আকারে এই পুতুলগুলো বিক্রয় করত। নিউ ইয়র্কের লং আইল্যান্ডের স্ট্যান্ডার্ড ডল কোম্পানিও ১৯৭০-এর দশকে চীনামাটির পুতুলের বিজ্ঞাপন দিত।

## আরও পড়ুন
*"আইডেন্টিফাইং জার্মান চায়নাস ১৮৪০-১৯৩০" মেরি ক্রমবোলজ রচিত: ২০০৪ সালে প্রকাশিত
*"চায়না, ডলস ফর স্টাডি অ্যান্ড অ্যাডমিরেশন" মোনা বোর্গার রচিত: ১৯৮৩ সালে প্রকাশিত
*"চায়না, প্যারিয়ান অ্যান্ড বিস্ক জার্মান ডলস" লিডিয়া রিখটার রচিত: ১৯৯৩ সালে প্রকাশিত
*"বিলাভড চায়না ডলস" মিলড্রেড সিলি রচিত
*"কন্টা অ্যান্ড বোহমে পোরসেলিন" জেনিস এবং রিচার্ড ভোগেল রচিত
*"ব্লু বুক ডলস অ্যান্ড ভ্যালুস" জ্যান ফাউলক রচিত, খণ্ড ১-১৬

## তথ্যসূত্র

বিষয়শ্রেণী:পুতুল